Author: Vnuková
Last saved by: Peter
Company: MS SR

Záverečná hodnotiaca správa Slovenskej republiky z programu Octopus II

(stav: k 1. 12. 2001)

1	ÚVOD

Octopus II je spoločným programom Rady Európy a Európskej komisie proti korupcii a organizovanému zločinu v transformujúcich sa krajinách. Realizoval sa v období dvoch rokov (od februára 1999 do decembra 2000). Na programe Octopus II participovalo 18 krajín:

Albánsko, Bulharsko, Chorvátsko, Česká republika, Estónsko, Gruzínsko (od júla 1999), Maďarsko, Litva, Lotyšsko, Moldavsko, Poľsko, Rumunsko, Ruská federácia, Slovensko, Slovinsko, Macedónsko a Ukrajina. Bosna a Hercegovina bola zapojená do jednotlivých aktivít ako pozorovateľ.

Octopusu II predchádzala prvá fáza (1996-1998), počas ktorej boli analyzované problémy vzťahujúce sa na organizovaný zločin a korupciu, ako aj opatrenia prijaté vládou a súčasne bol pripravený prvý súbor odporúčaní pre každú krajinu.

Počas prác na programe Octopus II sa uskutočnila séria seminárov a študijných pobytov na osem rozličných tém medzi marcom 1999 a októbrom 2000:

•	Téma 1: Prevencia trestnej činnosti a delikvencia mladistvých
•	Téma 2: Špeciálne vyšetrovacie prostriedky
•	Téma 3: Medzirezortná spolupráca a špecializované jednotky
•	Téma 4: Spolupráca s orgánmi činnými v trestnom konaní a ochrana zraniteľných osôb,  najmä svedkov
•	Téma 5: Kriminalizácia korupcie a organizovaný zločin
•	Téma 6: Trestná zodpovednosť právnických osôb
•	Téma 7: Medzinárodná spolupráca
•	Téma 8: Ekonomická trestná činnosť

Počas každej aktivity účastníci z participujúcich krajín sformulovali odporúčania smerujúce k vylepšeniu polície, legislatívy, inštitúcií, štandardov a praxe v ich krajine. Čiastková „správa o priebehu seminára/študijného pobytu“ bola napísaná (pripravená) pre každú aktivitu.

Podľa cieľov študijného pobytu boli krajiny zúčastňujúce sa na programe rozdelené na štyri alebo päť skupín, kde každá skupina navštívila inú hosťujúcu krajinu v Európskej únii. Delegácie sa skladali od troch do piatich expertov. Zameranie študijného pobytu bolo zosúladené s témami seminárov, aby mali príležitosť vypracovať na základe získaných poznatkov a skúseností návrh odporúčaní počas seminára.

Táto správa sumarizuje odporúčania vypracované Slovenskom na každú z ôsmich tém.

Taktiež obsahuje ako údaje, tak aj opatrenia prijaté na implementáciu odporúčaní prijatých do októbra 2000.

2	ODPORÚČANIA 

2.1	Téma 1: Prevencia trestnej činnosti a delikvencia mladistvých

2.1.1	Problém

Delikvencia mladistvých bola znepokojujúcim fenoménom v Európe dlhú dobu. Jeden aspekt, na ktorý sú dosiahnuteľné jediné obmedzené informácie je vzťah delikvencie mladistvých a organizovaného zločinu. V apríli 1998, ako jednu z aktivít Octopusu, zorganizovala Rada Európy multilaterálny seminár na tému „Delikvencia mladistvých a organizovaný zločin“ (Štrasburg, 27.-28. apríl 1998).

V nadväznosti na tento seminár a nasledujúci rozvoj odporúčaní pre každú z krajín zúčastňujúcich sa programu Octopus, bola medzi aktivity programu Octopus II zaradená séria študijných pobytov. V máji/júni 1999 navštívilo šestnásť krajín zúčastňujúcich sa na programe  - rozdelených na štyri skupiny – štyri krajiny Európskej únie. Delegácie boli zložené zo špecializovaných príslušníkov polície, prokurátorov a sudcov.

Slovensko navštívilo Francúzsko od 17. do 21. mája 1999.

V Slovenskej republike, spojenie medzi delikvenciou mladistvých a organizovaným zločinom je možné, hoci žiadna štúdia nebola vykonaná. Mladiství môžu byť obeťami (drogy, obchod so ženami) alebo môžu spáchať trestný čin prechovávaním drogy pre vlastnú potrebu alebo ich životným štýlom. Rizikovou skupinou sú deti ulice, drogovo závislí a deti z rozvrátených rodín. Rovnako, aj deti z bohatých rodín sú niekedy zapojené do trestnej činnosti.

Existuje špeciálna právna úprava týkajúca sa mladistvých, ale neexistuje špecifická legislatíva o delikvencii mladistvých v kontexte organizovaného zločinu. Nový Trestný zákon, ktorý sa pripravuje, by to mal zmeniť. Predpokladá sa zavedenie priťažujúcej okolnosti za podnecovanie mladistvých k páchaniu trestnej činnosti. 

Práva mladistvých počas trestného procesu sú zaistené. Existujú alternatívy väzby a uväznenie je poslednou možnosťou.

Rada pre prevenciu kriminality koordinuje aktivity týkajúce sa prevencie trestnej činnosti, pripravuje návrhy za účelom ich posúdenia parlamentom a vládou. Rovnaké výbory existujú na regionálnej úrovni. Rada pre prevenciu kriminality implementovala Program prevencie kriminality mládeže. Miestne orgány tiež organizujú preventívne akcie formou spolupráce s rôznymi organizáciami. Zákon o  prevencií sa práve pripravuje.

Protidrogová jednotka bola vytvorená na národnej úrovni.  Prokuratúra nie je zapojená do prevencie. Spolupráca medzi justičnými a sociálnymi inštitúciami nefunguje dobre.

Generálny prokurátor zabezpečuje pokračovanie školení špecializovaných prokurátorov.  Semináre pre sudcov sú organizované Ministerstvom spravodlivosti. Vzdelávanie sa nepovažuje za dostatočné.
2.1.2.	Pripravené odporúčania

1	Zdokonaliť legislatívu vzťahujúcu sa na prevenciu delikvencie mladistvých, berúc do úvahy možnosť prepojenia delikvencie mladistvých s organizovaným zločinom.

•	prijať návrh zákona týkajúceho sa prevencie kriminality a protispoločenskej činnosti
•	sprísniť tresty pre obchodníkov, ktorí zásobujú drogami mladistvých
•	preštudovať možnosti urýchlenia trestného konania týkajúce sa mladistvých delikventov; podporiť spoluprácu medzi rozličnými príslušnými ministerstvami (ministerstvo vnútra, školstva, práce, spravodlivosti, obrany a zdravotníctva).

2	Rozvinúť výchovné opatrenia (vzdelávanie).

•	rozvinúť partnerstvo medzi školským systémom a políciou
•	vytvoriť možnosť umiestnenia mladistvých z rizikových skupín do špeciálnych výchovných centier

3	Zriadiť špecializované jednotky na prevenciu kriminality (delikvencie) mladistvých v problémových oblastiach mesta a vytvoriť spoločnú politiku/stratégiu na podporu komunikácie medzi políciou a obyvateľstvom v takejto oblasti.

•	špecializované jednotky by mohli byť založené políciou; mali by podporovať spoluprácu medzi rozličnými príslušnými inštitúciami a v osobitných školách, súdoch a miestnych orgánoch; malo by byť zvážené vytvorenie centier voľného času v pôsobnosti polície.
•	policajti z každej jednotky musia byť vyberaní podľa prísnych kritérií. Títo by mali byť vhodne pripravovaní/školení, okrem iného, v detskej psychológii.

4	Používať v čo najväčšej možnej miere techniky uľahčujúce vyšetrovanie a spoluprácu detí ako svedkov (video, fotografie, kresby/obrázky, bábiky a pod.). Bolo by vhodné zaznamenať, videom, svedectvo dieťaťa čo možno najskôr, aby sa vyhlo zmene jeho výpovede v dôsledku plynutia času.

•	prijať opatrenia zohľadňujúce odporúčanie v Trestnom poriadku
•	podporiť uzatvorenie spolupráce medzi vyšetrovateľmi (prokurátormi) a sudcami
•	uskutočniť špecializované školenie vyšetrovateľov v detskej psychológii

5	Zvážiac potrebu osobitnej pozornosti  vyžadovanej v prípadoch, v ktorých sú zapojení mladiství,  znovu zaviesť osobitné súdy (senáty) pre mladistvých.

6	Rozvinúť spoluprácu medzi Radou vlády pre prevenciu kriminality a miestnymi orgánmi.

2.1.3.	Implementácia odporúčaní k téme 1

Všeobecný komentár k odporúčaniam 1 – 7

V súčasnosti prebiehajú rekodifikačné práce na novom Trestnom zákone a Trestnom poriadku. Boli prezentované nové prístupy k delikvencii mladistvých.  Odvolávajú sa hlavne na medzinárodne akceptované štandardy, ako Minimálne štandardné pravidlá súdnictva pre mladistvých /Rezolúcia OSN č. 40/33, 1985/, Smernica OSN pre prevenciu kriminality mládeže /Rezolúcia OSN č. 45/112, 1990/, Odporúčanie Rady Európy č. R(87)20 o spoločnej reakcii na kriminalitu mládeže, Dohovor o právach dieťaťa (1990) atď. Sledujúc novú koncepciu Trestného zákona a Trestného poriadku, bude uplatnený nový medzinárodný prístup. Trestná zodpovednosť mladistvých bude členená do troch kategórií: deti (menej ako 15 rokov), mladiství (15-18 rokov) a mladí dospelí (18-20 rokov).

V súčasnosti by mali byť špecializované jednotky na prácu s mladistvými ustanovené v pôsobnosti Ministerstva vnútra a polície. Malo by byť vytvorených niekoľko programov spolupráce medzi políciou a miestnymi orgánmi.  Polícia  prijala vzdelávacie/výchovné opatrenia za účelom prevencie delikvencie mladistvých a povzbudila spoluprácu s orgánmi činnými v trestnom konaní.

Podrobnejší komentár

Odporúčanie 1
Návrh zákona o prevencii kriminality bol vypracovaný so zámerom vyvíjať tlak na všetky štátne orgány prijať všeobecné preventívne opatrenia. Prijatie tohto návrhu zákona sa očakáva v blízkej budúcnosti. Vláda prijala Stratégiu prevencie kriminality.

Trest za trestný čin obchodovania s drogami je prísnejší, ak bola na ňom zúčastnená osoba mladšia ako 15 rokov. Všeobecne Trestný zákon predpokladá prísnejšie tresty, ak obeťou trestného činu bolo dieťa. Boli zavedené nové trestné činy: ohrozovanie mravnosti (§ 205); výroba (§ 205b), rozširovanie (§ 205c) a prechovávanie (§ 205d) detského pornografického diela;  nezákonné zamestnávanie detí (§ 217a). Návrh zákonov, ktorými bude zmenený Trestný zákon a Trestný poriadok  predvída zavedenie novej formy menej „formalizovaného“ konania týkajúceho sa mladistvých.

Odporúčanie 2
Všeobecne sú mladiství delikventi predmetom (subjektom) trestania a alternatívnych/iných trestov  namiesto trestu odňatia slobody. Zahŕňa sa tu uloženie podmienečného  trestu, nariadená ochranná výchova a  výchovné programy. Niektoré vzdelávacie programy boli zaradené do systému vzdelávania škôl o prevencii pred drogami v spolupráci s políciou. 

Odporúčanie 3
Rezort polície má na všetkých úrovniach  pracovníkov špecializovaných na prácu s mládežou.  Títo pracovníci sú v kontakte s inštitúciami slúžiacimi mladým ľuďom. Pracovníci špecializovaní na prácu s mládežou boli vyberaní a školení na vzťahy s mládežou a na delikvenciu mladistvých. V policajných školiacich inštitúciách (základné, špeciálne a Policajná akadémia), pracovníci zaoberajúci sa prácou s mladistvými boli pripravovaní na vyšetrovanie špecifických typov trestných činov spáchaných mladými osobami.

Odporúčanie 4
Trestný poriadok (§ 102) upravuje obsah výsluchu svedka mladšieho ako 15 rokov. Technické zariadenia sú používané na výsluch mladistvých (ako svedka aj poškodeného), aby sa vyhlo opakovaniu výsluchu. Vzťahy medzi vyšetrovacími orgánmi a sudcami sú upravené v Trestnom poriadku. Navyše, spoločné stretnutia medzi políciou, prokurátormi a pracovníkmi justície boli zorganizované dvakrát ročne. Pracovníci polície špecializujúci sa na prácu s mladistvými  a vyšetrovatelia absolvovali špeciálny tréningový (školiaci) program, v rámci ktorého boli zahrnuté kurzy zamerané na psychológiu a sociológiu a príslušné právo.

Odporúčanie 5
Návrh legislatívy meniacej Trestný zákon a Trestný poriadok obsahuje osobitnú časť o kriminalite  mladistvých a predpokladá vytvorenie súdov pre mladistvých.

Odporúčanie 6
Rada vlády pre prevenciu kriminality spolupracuje s miestnymi orgánmi. Hlavná forma spolupráce spočíva vo využívaní regionálnych médií /noviny, miestna televízia, rádio a pod./  za účelom prevencie. V budúcnosti by mala byť táto spolupráca ďalej rozvíjaná.

2.1.4.	Technická spolupráca

1.	Študijný pobyt zameraný na systém súdnictva nad mladistvými 

a)	predpokladaný termín konania: rok 2001
b)	miesto: Francúzsko
c)	účastníci: členovia rekodifikačnej komisie pre trestné právo, sudcovia, prokurátori, pracovníci polície

2.	Študijný pobyt zameraný na vyšetrovanie delikvencie mladistvých

a)	téma: vyšetrovanie delikvencie mladistvých: používanie špeciálnych vyšetrovacích prostriedkov, pomoc psychológov, výsluch mladistvého
b)	miesto: členské štáty Európskej únie
c)	účastníci: policajti, prokurátori, sudcovia

3.	Seminár na tému „Väznenie mladistvých s ohľadom na tzv. borstallský systém“

a)	predpokladaný termín konania: máj, resp. jún 2001
b)	miesto: Liečebno-rehabilitačné stredisko Zboru väzenskej a justičnej stráže Slovenskej republiky, Trenčianske Teplice – Omšenie, Slovenská republika
c)	účastníci: delegovaní experti členských asociovaných krajín Rady Európy a Európskej únie, zástupcovia zo zainteresovaných orgánov Slovenskej republiky
d)	organizátor: Generálne riaditeľstvo Zboru väzenskej a justičnej stráže SR

4.	Študijné pobyty zamerané na návštevu nápravnovýchovných centier (vrátane výchovných   ústavov pre mladistvých s ohľadom na tzv. borstallský systém)

a)	termín konania: -
b)	členské štáty Rady Európy, osobitne členské štáty Európskej únie

5.	Študijný pobyt zameraný na právnu úpravu užívania psychotropných a omamných látok v Holandsku

a)	predpokladaný termín konania: rok 2001
b)	miesto: Holandsko
c)	účastníci: členovia rekodifikačnej komisie pre trestné právo, sudcovia, prokurátori, policajti

2.2	Téma 2: Špeciálne vyšetrovacie prostriedky

2.2.1	Problém

Posilnenie metód používaných na vyšetrovanie organizovaného zločinu a korupcie modernizáciou používanej techniky a legislatívneho rámca upravujúceho ich používanie, bolo identifikované ako nutnosť počas projektu Octopus (jún 1996 až február 1998). Osobitný dôraz bol na to kladený na Hodnotiacej konferencii projektu Octopus (Štrasburg, 1.-3. december 1997) a odrazil sa aj v odporúčaniach pripravených pre každú zo šestnástich účastníckych krajín.

Špeciálne vyšetrovacie prostriedky zahŕňajú používanie utajených operácií, informácií, kontrolovanej zásielky, pseudoobchodov alebo iných pseudo – trestných činov, sledovania, elektronického sledovania, odpočúvania verejných alebo súkromných priestorov, odpočúvania komunikácie, pátrania, „agenta provokatéra“ alebo cezhraničného sledovania. Zosúladenie špeciálnych vyšetrovacích prostriedkov s ľudskými právami a základnými slobodami má veľký význam. 

Štyri aktivity Octopusu II boli venované tomuto predmetu: jeden seminár v Štrasburgu (21-23 apríl 1999) a tri študijné pobyty.

Slovenská republika sa zúčastnila na seminári a študijných pobytoch v Rakúsku (28. jún – 2. júl 1999), v Nemecku – Hanoveri (11-15 október 1999) a Štuttgarde (25-29 október 1999).

V Slovenskej republike sú používané a upravené príslušnou legislatívou nasledujúce špeciálne vyšetrovacie prostriedky: tajné operácie, kontrolované zásielky, pseudoobchody a iné „pseudo-trestné činy“, sledovanie,  odpočúvanie s použitím technického zariadenia na priestorový odposluch a odpočúvanie  komunikácie inými formami. Legislatívny rámec pre používanie špeciálnych vyšetrovacích metód je upravený v Trestnom poriadku a v Zákone o Policajnom zbore. Prvé z týchto opatrení upravuje používanie vyhľadávania, odpočúvania a nahrávania súkromných hovorov, kontrolovaných zásielok a tajného agenta, a druhý upravuje používanie elektronických metód, rádio/fotograficko-/opticko-/mechanické techniky používané pri odpočúvaní/zaznamenávaní korešpondencie alebo komunikácie počas utajených operácií; tiež upravuje ich použitie pri sledovaní osôb alebo vecí, pri pseudoobchodoch, pri používaní informátorov a agentov a pri informatizovanom zbere a spracovávaní údajov a dát. Podľa Zákona o Policajnom zbore, používanie špeciálnych vyšetrovacích metód je povolené iba v osobitných  prípadoch. Názory sú rozdielne čo sa týka používania elektronického sledovania, cezhraničného sledovania a techník používaných „agentom-provokatérom“.

Dodávame, že informácie získané od informátorov alebo „osôb, ktoré vyjadrili ľútosť nad svojím konaním“, môžu byť použité; legálny základ existuje (Zákon o Policajnom zbore  č. 171/1993 Z.z.).

Za predpokladu, že informácie získané za použitia špeciálnych vyšetrovacích metód zodpovedajú podmienkam ustanoveným Trestným poriadkom, môžu byť použité  ako dôkaz pred súdom, včítane (ale výnimočne a za istých podmienok) informácií zhromaždených prostriedkami informačných technológií. Za účelom zjednodušenia medzinárodnej spolupráce, zmluvy, medzinárodné dohovory a  bilaterálne dohody boli uzatvorené s cieľom ustanoviť špeciálne postupy. Trestný poriadok tiež obsahuje takéto ustanovenia, napríklad extradíciu (ktorá sa nesmie aplikovať na slovenských občanoch). Existujú tiež medzinárodné oddelenia v rámci prokuratúry SR, ktoré sa špecializujú na používanie špeciálnych vyšetrovacích metód.

Inštitúciami zapojenými do používania špeciálnych vyšetrovacích metód sú: Kriminálna polícia (a daňové orgány), vyšetrovatelia, prokurátori, ktorí kontrolujú priebeh vyšetrovania, a sudcovia, ktorí povoľujú použitie špeciálnych vyšetrovacích metód tam, kde je osobitné riziko porušenia ľudských práv a základných slobôd.

Bolo konštatované, že najzávažnejší problém vzťahujúci sa na používanie špeciálnych vyšetrovacích metód sa týka skutočnosti, že tieto neboli dostatočne využívané vyšetrovateľmi a kriminálnou políciou. Každý vládny rezort organizuje školenia pre vlastných zamestnancov.

2.2.2	Pripravené odporúčania

7	Zlepšiť legislatívny rámec.

Zjednodušiť použitie dôkazov získaných políciou a upraviť Zákon o Policajnom zbore tak, aby sa zrušila duplicita  skutkov s ohľadom na dokumentáciu trestných činov a zabezpečiť dôkaz v trestnom konaní.
V súlade so zmenami Trestného zákona a Trestného poriadku by mali byť zmenené/prijaté  príslušné ministerské nariadenia a interné pravidlá.
Rozvinúť vhodný právny základ za účelom zjednodušenia medzinárodnej spolupráce pri používaní vyšetrovacích techník.

8	Rozvíjať vzdelávanie.

Školenia  o používaní rozličných vyšetrovacích techník sú nevyhnutné.
V tejto oblasti by malo byť zorganizované spoločné školenie policajtov, vyšetrovateľov, prokurátorov a sudcov.
Polícia by mala byť viac zapojená do vypracúvania opatrení týkajúcich sa oblasti boja proti korupcii a organizovanému zločinu za účelom lepšieho využitia programov medzinárodnej technickej pomoci v tejto oblasti (PHARE, MEDA).

9	Zlepšiť techniku utajených operácií.

Trestný zákona a Trestný poriadok a iná národná špeciálna legislatíva by mala byť zmenená s ohľadom na vyriešenie problému „imunity“ tajného agenta a  možnosti použitia zahraničného agenta v Slovenskej republike. Zaviesť možnosť použitia civilných tajných agentov.
Za prípravu, školenie a riadenie tajných agentov by mal byť zodpovedný špecializovaný útvar. Mali by byť zavedené  normy ich správania sa.

10	Zlepšiť techniku kontrolovaných zásielok.

Trestný poriadok by mal byť zmenený tak, aby zaviedol možnosť kontrolovania zásielky na všetky druhy peňazí (nie iba na falošné peniaze) práve tak, aby sa zvýšila medzinárodná spolupráca pri kontrolovaných zásielkach.
Školenie/tréning zjavne rozvíja znalosti z medzinárodného finančného systému.

11	Presadiť opatrenia vzťahujúce sa na pseudoobchody a iné pseudo-trestné činy do Trestného poriadku (v súčasnosti sú tieto predvídané iba v Zákone o Policajnom zbore).

12	Prijať opatrenia týkajúce sa odposluchu telekomunikačnej prevádzky.

Ustanoviť právny základ tak, aby sa zabezpečilo, že zamestnanci telekomunikačných spoločností budú plne spolupracovať s orgánmi činnými v trestnom konaní a v tejto súvislosti budú mať zachovávať mlčanlivosť o tajných informáciách.

13	Ustanoviť elektronické sledovanie.

Trestný poriadok by mal predvídať použitie elektronického sledovania.
Ustanoviť právny základ pre medzinárodnú spoluprácu, špeciálne čo sa týka „odpočúvania/zaznamenávania“ e-mailov a mailov.
Zaviesť preventívne opatrenia na ochranu osobných a iných údajov.

14	Zaviesť vyšetrovania použitím metódy informatizovaného porovnávania údajov.	

Zaviesť nevyhnutnú právnu úpravu umožňujúcu použitie informatizovaného porovnávania údajov.
Pravidlá upravujúce túto vyšetrovaciu metódu a tiež upravujúce iné metódy by mali byť kodifikované.
Použitie týchto metód by malo podliehať rozhodnutiu sudcu na základe návrhu prokurátora. Základom je, aby polícia informovala prokurátora čo možno najskôr o potrebe použitia tejto metódy.
Bolo by potrebné zaviesť školenie pre sudcov, prokurátorov a policajtov.

15	Rozvíjať cezhraničné stíhanie /cezhraničné sledovanie. Je potrebné  uzatvoriť dohody o cezhraničnom stíhaní a sledovaní.

16	Podporovať zosúladenie noriem regulujúcich operatívnu policajnú prácu  podporovaním  a účasťou na vypracúvaní medzinárodných nástrojov upravujúcich použitie špeciálnych spôsobov vyšetrovania. 

2.2.3	Implementácia odporúčaní k téme 2

Prijaté alebo predvídané opatrenia

Podrobný komentár

Odporúčanie 7
Odporúčania zo študijných pobytov a seminárov boli odovzdané na zváženie rekodifikačnej komisii za účelom zmenenia Trestného zákona a Trestného poriadku.

Odporúčanie 8
Konferencia o boji proti korupcii a medzinárodný seminár o Boji proti organizovanému zločinu sa konali na Slovensku v novembri 1999 a v marci 2000. Program PHARE na rok 2001 obsahuje sériu školiacich kurzov v oblasti boja proti korupcii.
Pracovníci polície absolvovali špeciálne školenie týkajúce sa špeciálnych metód vyšetrovania. Na ministerstve vnútra sa konajú takisto špeciálne školenia zamerané na štúdium cudzích jazykov. Pracovníci polície sa zúčastňujú na medzinárodných pracovných seminároch/pracovných skupinách organizovaných v tejto oblasti v zahraničí a na Slovensku.

Odporúčanie 9
Použitie tajného agenta je upravené v zákone č. 272/1999 Z.z., ktorým sa zmenil Trestný poriadok (§ 88b), v zákone č. 183/1999 Z.z., ktorým sa zmenil Trestný zákon (§ 15c) a v Trestnom poriadku (§ 12).

Možnosti použitia tajného agenta boli rozšírené zákonom č. 173/2000 Z.z. a zákonom č. 366/2000 Z.z. (obzvlášť závažné trestné činy, korupcia a zneužitie právomoci verejného činiteľa). V súčasnosti, legislatíva nepripúšťa použitie zahraničného tajného agenta na území Slovenskej republiky. Špeciálny útvar zodpovedný za prípravu, školenie a riadenie tajného agenta by mal byť zriadený v pôsobnosti Kriminálnej a finančnej polície. Ako zákonní tajní agenti môžu byť použití iba príslušníci polície. Navyše, v korupčných prípadoch, bude možné použiť každú osobu označenú ministerstvom vnútra.      

Odporúčanie 10    
Opatrenia vzťahujúce sa na kontrolované zásielky boli čiastočne zavedené zákonom č. 367/2000 Z.z. o ochrane pred legalizáciou príjmov z trestnej činnosti. V decembri 2000 bol v Bratislave zorganizovaný seminár, ktorý mal prispieť k rozšíreniu/zlepšeniu poznatkov o medzinárodnom finančnom systéme.

Odporúčanie 11
Nový Trestný poriadok bude upravovať techniky pseudoobchodov a iných pseudo-trestných činov.

Odporúčanie 12
Novela Trestného poriadku (zákon č. 366/2000 Z.z.) predvída novú procedúru pre odpočúvanie telefonických hovorov.

V súčasnosti technické vybavenie, ktoré je používané na odpočúvanie, majú jedine  telekomunikačné spoločnosti. Zaznamenávanie telekomunikačnej prevádzky je vykonávané špecializovanými pracovníkmi polície. Podmienky pre odpočúvanie sú upravené v Trestnom poriadku a v Zákone o policajnom zbore. Zákon č. 100/1996 Z.z. o ochrane štátneho tajomstva, služobného tajomstva a o šifrovanej ochrane informácií neobsahuje žiadnu ochranu informácií, iba všeobecné opatrenia (ustanovenia) týkajúce sa povinnosti zachovávať mlčanlivosť ktorá je vyžadovaná od telekomunikačných spoločností. Táto oblasť by mohla byť lepšie upravená v  novom Trestnom poriadku.

Odporúčania 13-14
Táto oblasť by mala byť lepšie upravená v Trestnom poriadku.

Odporúčanie 15
Toto odporúčanie bude implementované po vstupe Slovenska do Európskej únie. Cezhraničné sledovania nastoľujú množstvo problémov, ale očakáva sa ich vyriešenie.

Technická spolupráca

1.	Študijný pobyt o používaní špeciálnych vyšetrovacích prostriedkov pre nové formy trestných činov

a)	miesto: členské štáty Európskej únie
b)	účastníci: pracovníci polície, prokurátori, sudcovia

2.	Zhromažďovanie a použitie dôkazov získaných špeciálnymi vyšetrovacími metódami

a)	miesto: Slovenská republika
b)	prednášatelia: z členských štátov EU (Nemecko, Francúzsko, Holandsko, a pod.)
c)	účastníci: pracovníci polície, vyšetrovatelia, prokurátori, sudcovia

3.	Seminár/workshop a študijný pobyt na tému použitie utajeného agenta  v trestnom konaní: právna úprava, praktické skúsenosti

a)	predpokladaný termín konania: rok 2001/2002
b)	miesto: Slovenská republika
c)	účastníci: delegovaní experti členských štátov Rady Európy a osobitne členských a asociovaných krajín Európskej únie, sudcovia súdov SR, zástupcovia Policajného zboru Ministerstva vnútra SR, zástupcovia GP SR
d)	organizátor: MV SR alebo GP SR (v spolupráci s MS SR)

4.	Žiadosť o technické vybavenie

•	technické vybavenie potrebné na efektívne používanie špeciálnych vyšetrovacích prostriedkov v prípadoch nových foriem trestných činov, špeciálne v rámci spoločného medzinárodného vyšetrovania

2.3	Téma 3: Medzirezortná spolupráca a špecializované jednotky

2.3.1	Problém

Ustanovenie špecializovaných jednotiek a prijatie multidisciplinárnych a multirezortných prístupov bolo v rámci medzirezortnej spolupráce zjavne uznané za dôležité opatrenie voči novým a komplexným formám korupcie a organizovaného zločinu.

Záverečná správa Octopusu označila slabé inštitucionálne vybavenie a problémy v medzirezortnej spolupráci za faktor prispievajúci  ku korupcii a organizovanému zločinu v strednej a východnej Európe.

Program Octopus II pokračoval v tomto odporúčaní, okrem iného, obsahujúc jeden seminár (aktivita 3S) a sériu študijných pobytov (aktivita 3V) o medzirezortnej spolupráci a špecializovaných jednotkách.

Seminár o „Posilnení medzirezortnej spolupráce a zriadení špecializovaných služieb“ sa konal v Talline, Estónsku, od 14. do 16. júna 1999. Bol organizovaný v spolupráci s Estónskym policajným zborom. Slovenská republika sa zúčastnila na tomto seminári, ako aj na študijnom pobyte vo Francúzsku v dňoch 10. – 14. januára 2000.

V Slovenskej republike, počet  útvarov zapojených do boja proti organizovanému zločinu (najmä Odbor boja proti organizovanému zločinu Kriminálnej a finančnej polície) a riadiaci orgán na koordinovanie takýchto opatrení však dosiaľ nebol vytvorený.

Hlavný orgán boja proti korupcii je vytvorený na ministerstve vnútra  /Kriminálna a finančná polícia – Odbor boja proti organizovanému zločinu/. Bol vytvorený program proti zločinu obsahujúci opatrenia proti korupcii.
Kriminálna a finančná polícia  (Prezídium Policajného zboru) zahŕňa Útvar boja proti organizovanému zločinu a Útvar boja proti korupcii.  Spolupráca medzi jednotlivými útvarmi bojujúcimi proti korupcii a proti organizovanému zločinu je zabezpečená v pôsobnosti ministerstva vnútra.

V roku 1993 bol vytvorený v pôsobnosti Policajného zboru osobitný orgán - finančná spravodajská jednotka.  Je to nová časť novo založenej Kriminálnej a finančnej polície, Správy Policajného zboru. Hlavným poslaním  tejto jednotky je kontrola daňových únikov a nelegálnych finančných transakcií.

Najviac problémov bolo v tom, že spolupráca  neprebiehala načas a efektívne, keďže boli používané formálne cesty. Preto, niektoré útvary vymenili styčných dôstojníkov. V súčasnosti spolupráca medzi jednotlivými útvarmi orgánov činných v trestnom konaní funguje lepšie.

Ústredné orgány presadzujúce zákon majú vlastný informačný systém. Ministerstvo vnútra je zodpovedné za ochranu tajných údajov. Generálna prokuratúra je zodpovedná za ochranu osobných údajov v informačných systémoch.

Čo sa týka medzinárodnej spolupráce, neexistuje centrálny orgán, ktorý by koordinoval rozličné zložky. Po uzatvorení dohody o Europole bude vytvorená centrálna jednotka pre spoluprácu. Podľa tohto sa bude medzinárodná spolupráca uskutočňovať prostredníctvom Interpolu. Medzinárodná justičná spolupráca sa nachádza v pôsobnosti Odboru medzinárodného práva súkromného a právneho styku s cudzinou ministerstva spravodlivosti. 

2.3.2	Pripravené odporúčania

17	Zlepšiť legislatívnu úpravu boja proti korupcii a organizovanému zločinu.

Urýchlene prijať národný program boja proti korupcii, obsahujúci opatrenia smerujúce k zlepšeniu medzirezortnej spolupráce.
Vypracovať zákon upravujúci prácu štátnych služieb zodpovedných za prípravu opatrení v oblasti boja proti korupcii.
Vypracovať zákon o postavení prokurátorov dochádzajúcich do styku s organizovaným zločinom za účelom zabezpečenia ich ochrany a odškodnenia a sudcov, ktorí vydávajú rozhodnutia v individuálnych prípadoch organizovaného zločinu.
Urýchliť vypracovanie Sudcovského kódexu pre sudcov  a vypracovať obdobný etický kódex pre orgány presadzujúce zákon..

18	Posilnenie inštitúcií.

Ustanoviť ombudsmana, najmä s ohľadom na uľahčenie konania v korupčných prípadoch.
Zvážiť špecializáciu sudcov a zaviesť špecializáciu prokurátorov pre prípady organizovaného zločinu a korupcie.
Mala by byť dokončená implementácia centrálneho národného orgánu pre organizovaný zločin.
Zaviesť kriminálny orgán v pôsobnosti správy kriminálnej a finančnej polície.
Ustanoviť národný multidisciplinárny orgán za účelom koordinácie a spolupráce v oblasti boja proti organizovanému zločinu a korupcii v súlade s Predvstupovým paktom. Vláda by mala prijať opatrenia podporujúce úzku spoluprácu medzi políciou a inými orgánmi zapojenými do boja proti organizovanému zločinu a korupcii na národnej a miestnej úrovni.
Počet pracovníkov polície prichádzajúcich do styku s prípadmi korupcie by sa mal zväčšiť.

19	Posilniť  úlohu sudcov v prípravnom konaní.

20	Zlepšiť komunikáciu medzi masmédiami a orgánmi činnými v trestnom konaní. Zlepšiť informovanosť médiami o prípadoch korupcie a organizovaného zločinu za účelom prevencie.

21	Zlepšiť systém školení (vzdelávania) pre pracovníkov prichádzajúcich do styku s organizovaným zločinom a korupciou a zabezpečiť im adekvátne materiálne podmienky.

Toto odporúčanie zahŕňa metodológiu vyšetrovania, medzirezortnej koordinácie a cudzie jazyky. Vytvoriť špeciálny školiaci program pre styčné osoby (sudcov, policajtov, prokurátorov).

2.3.3	Implementácia odporúčaní k téme 3

Prijaté alebo predpokladané opatrenia

Odporúčanie 17
Národný program boja proti korupcii bol prijatý vládou Slovenskej republiky uznesením č. 461/2000 (21.jún 2000). Anglická verzia tohto programu je prístupná na web stránke: www.government.gov.sk. Akčný plán tvorí časť tohto programu a inter alia vyvíja tlak na štátnu správu ďalej rozvíjať partnerstvo s mimovládnymi organizáciami. Prijatie Akčného plánu sa očakáva v blízkej budúcnosti.

Štátny antikorupčný orgán zodpovedný  za boj proti korupcii v pôsobnosti vládnych inštitúcií bol  vytvorený tento rok na základe iniciatívy ministerstva vnútra. Návrh zákona o ochrane a odškodňovaní prokurátorov bol pripravený a predložený vláde. Súčasný zákon o sudcoch a prísediacich (nazývaný justičný kódex) bol prijatý v októbri 2000 a obsahuje súbor požiadaviek uložených sudcom, napr. povinnosť predkladať ročne majetkové priznanie.

Etický kódex pre prokurátorov sa práve vypracúva. Etický kódex (kódex správania) pre policajtov bol prijatý v roku 1995.

Navyše, nový zákon o štátnej a verejnej službe, ktorý bude upravovať aj kódex správania sa pre štátnych a verejných zamestnancov, sa práve pripravuje. Tento zákon tiež vezme do úvahy Odporúčanie R(2000)10 Rady Európy o Etickom kódexe verejných činiteľov.

Budú určení prokurátori, ktorí sa majú špecializovať na organizovaný zločin a korupciu.
V pôsobnosti Policajného zboru bolo vytvorené špecializované oddelenie (útvar) zaoberajúce sa najzávažnejšími formami trestnej činnosti - Odbor boja proti korupcii. Polícia má právo žiadať spoluprácu od verejných orgánov v prípadoch organizovaného zločinu a korupcie. Už vybudovala dostatočné partnerstvo.

Etický kódex sudcov bol vypracovaný v roku 2000.

Vláda prijala rozhodnutie zvýšiť počet pracovníkov polície za účelom zlepšenia boja proti korupcii a organizovanému zločinu. Počet pracovníkov polície zaoberajúcich sa korupčnými prípadmi bol zvýšený už v priebehu tohto roku.

Odporúčanie 18

Návrh zákona o ombudsmanovi bude vypracovaný po zmene Ústavy. Kompetencie ombudsmana budú pokrývať inter alia aj oblasť korupcie. Bude vytvorený centrálny národný orgán pre boj proti organizovanému zločinu.

Odporúčanie 19
Návrh Trestného poriadku predvída úlohy sudcu v prípravnom konaní, najmä týkajúce sa:
•	rozhodnutí v prípadoch, kde základné ľudské práva sú ohrozené;
•	možnosti dohody medzi podozrivým a justičnými zložkami (plea bargaining) 

Odporúčanie 20
Pravidelne boli prijímané opatrenia na zlepšenie komunikácie medzi médiami a súdnymi orgánmi. Média pravidelne informujú verejnosť o prípadoch organizovaného zločinu a korupcie. Informácie pochádzajú od polície a iných zdrojov. Niekedy sú to médiá, ktoré dajú prvý signál na vyšetrovanie korupčných prípadov.

Odporúčanie 21
Počas obdobia rokov 1999-2000 bol zorganizovaný rad aktivít v oblasti boja proti organizovanému zločinu a korupcii za účelom vyzdvihnutia úloh špecializovaných pracovníkov polície. Získané znalosti boli odovzdané  zapojeným inštitúciám. Špeciálny jazykový školiaci program pre policajtov sa začal. Školiaci  program pre styčných pracovníkov sa práve vypracúva.

Technická spolupráca

1.	Študijný pobyt  za účelom posilnenia medzirezortnej spolupráce
  
a)	miesto: členské štáty Európskej únie
b)	účastníci: policajti, sudcovia a prokurátori

2.4		Téma 4: Spolupráca s kriminálnym justičným systémom a ochrana zraniteľných cieľov

2.4.1	Problém

Výzva k spolupráci v oblasti kriminálnych justičných systémov ako aj zdokonalenie ochrany zraniteľných cieľov boli identifikované ako nutné aktivity pre umožnenie vyšetrovania a trestného stíhania korupcie a organizovaného zločinu. Európska únia a Rada Európy zistili potrebu týchto úkonov a z tohto dôvodu prijali niekoľko pomôcok. V dôsledku toho boli v množstve Európskych krajín prijaté opatrenia na využitie justičných spolupracovníkov a vytvorené programy na ochranu. 

V záverečnej správe projektu OCTOPUS bola tiež zvýraznená potreba prijatia nevyhnutných legislatívnych a inštitucionálnych a praktických opatrení na zavedenie týchto možností v zúčastnených krajinách. Z tohto dôvodu bol do programu OCTOPUS II zahrnutý Seminár (aktivita 4S)  a série študijných pobytov (aktivita 4V) na tému „Spolupráca s kriminálnymi justičnými orgánmi a ochrana zraniteľných cieľov vrátane svedkov“.

Seminár bol organizovaný v Bratislave, Slovensko v termíne od 28.9. do 1.10.1999 a bol organizovaný v spolupráci s Ministerstvom vnútra SR a Ministerstvom spravodlivosti SR.
Slovenská republika sa tiež zúčastnila študijného pobytu v Taliansku v dňoch 13.-17.3.2000.

Všeobecné opatrenia zamerané na rozvoj výchovy a verejnej mienky v Slovenskej republike spadajú do pôsobnosti vládnej stratégie prevencie kriminality, ktorej cieľom je rozvíjanie preventívnych programov v rámci verejnej (štátnej) správy. Koordinátorom je na tieto účely Rada vlády pre prevenciu kriminality ako koordinátor. V súčasnosti prebieha vytváranie výborov na centrálnej a miestnej úrovni. Výchova verejnosti prebieha tiež prostredníctvom médií a výchovných sietí. 

Pokiaľ ide o všeobecné opatrenia v oblasti spolupráce s kriminálnou justíciou, informácie týkajúce sa úradov o možných trestných činoch môžu byť poskytované kompetentným úradom anonymne, prostredníctvom špeciálnych telefónnych liniek. Ďalšie informácie o dosiahnutých výsledkoch môžu byť vybavené prostredníctvom dožiadaní.

Nový Trestný zákon, ktorý je účinný od 1.9.1999 umožňuje sudcom zníženie trestnej sadzby v prípadoch organizovanej kriminality, pre členov organizovanej skupiny, ak spolupracujú s justičnými orgánmi tým spôsobom, že sa zapoja do objasnenia vyšetrovania alebo poskytnú dôkazy o spáchanej trestnej činnosti. 

Prvá úprava ochrany svedka bola prijatá v roku 1994 (zákonom NR SR č. 247/1994) a v závislosti od stupňa ohrozenia spočíva ochrana v niektorých obmedzeniach poskytovania informácií o totožnosti svedka, ktoré môžu byť v závislosti od prípadu zabezpečené novou totožnosťou. Trestný poriadok umožňuje viesť výsluch takéhoto svedka v cudzej krajine prostredníctvom audiovizuálnej techniky. Ďalej zákon NR SR č. 256/1998 Z.z. o ochrane svedka, ktorý je účinný od 1.1.1999 upravuje program ochrany svedka s cieľom ochrániť ohrozeného svedka a jeho rodinu. Na základe návrhu vyšetrovateľa alebo prokurátora počas trestného stíhania a sudcu počas pojednávania, Komisia rozhoduje, či svedok môže byť zaradený do programu a aké adekvátne opatrenia majú byť prijaté v závislosti na situovaní svedka. Ochranné opatrenia môžu byť adekvátne prijaté aj na ochranu svedka vo väzení. Zmluva medzi chráneným svedkom a políciou je upravená. Ochranné opatrenia môžu byť vykonané zmenou totožnosti, fyzickou ochranou, použitím audiovizuálnej techniky počas výsluchu. Je pripravovaný legislatívny návrh ochrany osôb vykonávajúcich justíciu.

Zákon NR SR č. 255/1998 Z.z. upravuje kompenzáciu obetí násilných trestných činov, kde obete nemajú zákonné predpoklady kompenzácie. Výška sumy je stanovená fixne na 180 000,- Sk, ktoré poskytuje Ministerstvo spravodlivosti SR. 

Trestný poriadok umožňuje výsluch svedka v zahraničí pomocou audiovizuálnej techniky. 

2.4.2	Pripravené odporúčania

22	Pripraviť stratégiu pre médiá s cieľom informovať verejnosť o práci štátnych inštitúcií podieľajúcich sa na boji proti korupcii a organizovanému zločinu, konkrétne v otázkach ochrany svedka.

23	Prijať opatrenia na zdokonalenie spolupráce s kriminálnymi justičnými orgánmi /orgánmi činnými v trestnom konaní/.

Upraviť špecifické postavenie informátorov
Vytvoriť štandardy na úseku odmeňovania informátorov.

24	Trestnosť úniku informácií o chránenom a ohrozenom svedkovi ako aj zastrašovanie svedkov.

25	Zabezpečiť nevyhnutné opatrenia na umožnenie výsluchu svedkov prostredníctvom audiovizuálnej techniky (vrátane adekvátnej techniky a spôsobu overenia totožnosti svedka).

26	Prijať opatrenia vo vzťahu k sudcom, prokurátorom a policajtom:

Pripraviť zákon na ochranu sudcov, prokurátorov a policajtov.
Podrobiť policajtov, sudcov a prokurátorov na úseku organizovanej kriminality špeciálnym podmienkam vo vzťahu k výberu a špecializácii a poskytnúť im vysoké platy.
Vykonať výuku a podporu sudcov, prokurátorov a policajtov vo vzťahu k ochrane svedkov.

27	Vytvoriť efektívnejšiu spoluprácu medzi Policajným zborom, justičnými orgánmi a väzenskou strážou v oblasti ochrany svedka.

28	Pokračovať vo vytváraní centier pre obete s cieľom poskytovať psychologickú a právnu pomoc.

29	Uľahčiť medzinárodnú spoluprácu.

Podporiť harmonizáciu národnej legislatívy v súvislosti s využívaním spolupracujúcich svedkov na medzinárodnej úrovni.
Zvýšiť počet zmlúv s krajinami uplatňujúcimi program ochrany svedka s cieľom umožniť úzku spoluprácu s takýmito krajinami.
Podporovať vytvorenie siete útvarov zaoberajúcich sa s ochranou svedka.
2.4.3	Implementácia odporúčaní k téme 4

Opatrenia prijaté alebo zamýšľané

Odporúčanie 22 
Ministerstvo vnútra organizuje tlačové besedy každý týždeň s cieľom informovať verejnosť o aktivitách orgánov činných v trestnom konaní v boji proti korupcii a organizovanému zločinu. Médiá sú nezávislé a podliehajú súkromným spoločnostiam. Slovenská televízia je verejnoprávna organizácia a vláda SR nemá právo kontrolovať jej prácu alebo zaviesť špeciálne opatrenia ako informovať verejnosť. 

Odporúčanie 23  
Zákon NR SR č. 171/1993 Z.z. o Policajnom zbore upravuje postavenie informátorov. Odmeňovanie informátorov je regulované predpisom Ministerstva vnútra SR; v súčasnosti je predpis novelizovaný.

Odporúčanie 24 
Problémy ochrany informácií o chránených svedkoch alebo ohrozených svedkoch sú zahrnuté v návrhu zákona o ochrane utajovaných skutočností. Tento zákon je zaslaný na prijatie do parlamentu. Nový návrh na zmenu a doplnenie Trestného zákona ustanovuje trestnosť úniku informácií o chránených alebo ohrozených svedkoch. 

Odporúčanie 25 
Zákon č. 272/1999 Z.z. dopĺňa Trestný poriadok o možnosť použitia videokonferencie počas súdneho pojednávania.
Zákon č. 173/2000 Z.z. dopĺňa Trestný poriadok o ustanovenia umožňujúce použitie video a audio prostriedkov počas ochrany svedkov počas trestného procesu.

Odporúčanie 26  
Viď odpoveď na odporúčanie 17 – téma 3.
Špecializácia policajtov a prokurátorov na boj proti organizovanej kriminalite bola ustanovená. Sudcovia trestných senátov sú „univerzálni“.
Generálna prokuratúra pravidelne organizuje semináre a výcvik prokurátorov na zdokonalenie vedomostí na úseku ochrany svedka.
Prokurátori, sudcovia a policajti sa zúčastňujú medzinárodných aktivít na ochranu svedka (napr. seminár Octopus II v septembri 1999 v Bratislave).

Odporúčanie 27 
V oblasti spolupráce medzi políciou, justíciou a väznicou sú problémy len technického charakteru.

Odporúčanie 28 
Bolo vytvorených niekoľko centier na pomoc svedkom (psychologická a právna pomoc).

Odporúčanie 29 
Sieť medzinárodnej spolupráce medzi útvarmi určenými na ochranu svedkov bola vytvorená zriadením odboru na ochranu svedka. Počas rekodifikačných prác táto skutočnosť bude obsiahnutá.
Bolo uzatvorených niekoľko medzinárodných zmlúv na základe zákona č. 256/1998 Z.z. na ochranu svedka. Nové bilaterálne zmluvy sú pripravované alebo v štádiu diskusie. 

Technická spolupráca

1.	Seminár/workshop a študijný pobyt na úseku svedka, ochrany svedka a práv svedkov

a)	dohodnutý termín aktivity: rok 2001/2002
b)	miesto: Trenčianske Teplice alebo iný členský štát rady Európy alebo členský štát Európskej únie,
c)	účastníci: delegácie z členských štátov RE, prípadne členských štátov EÚ, sudcovia,   prokurátori a policajti zo Slovenska,
d)	organizátor: Ministerstvo spravodlivosti SR.

2.5	Téma 5: Kriminalizácia korupcie a organizovaného zločinu

2.5.1	Problém

Kriminalizácia korupcie, organizovaného zločinu a  prania špinavých peňazí v súlade s európskymi nástrojmi a zdokonaľovanie efektívnosti, primeranosti a zastrašujúcej podstaty  legislatívy a sankcií sú základnými prvkami stratégie vo vzťahu k tomuto fenoménu.

Hodnotiaca konferencia Octopus (december 1997) určila potrebu rozšíriť účinnosť kontrolnej politiky vo vzťahu k zločinu prostredníctvom primeranej kriminalizácie, opatreniami  zameranými na zmrazovanie a konfiškáciu príjmov z trestnej činnosti  a revíziou systému sankcií.  Preto aj seminár na tému "Kriminalizácia korupcie a organizovaného zločinu a represívna podstata sankcií" bol zahrnutý do programu Octopus II.

Seminár sa konal v Borovetzi, Bulharsko, od 1.  do 3. decembra 1999. Bol organizovaný v spolupráci s  bulharským ministerstvom spravodlivosti a Európskou právnou integráciou. Na seminár nenadväzovali žiadne študijné návštevy.

V Slovenskej republike Trestný zákon ustanovuje ako trestné činy všetky skutky uvedené v Trestnoprávnom dohovore o korupcii. Zákon č. 249/1994 Z.z. definuje organizovaný zločin ako "spolčenie  najmenej  troch páchateľov alebo spolupáchateľov na účely páchania trestného činu, ktoré sa vyznačuje deľbou úloh  medzi jednotlivými členmi skupiny, ich plánovaním a koordinovanosťou". Trestný zákon (paragraf 89) ďalej definuje ciele tohto  spolčenia. Vytvorenie a podporovanie zločineckej skupiny je trestný čin (paragraf 185a/ Trestného zákona ) a spáchanie trestného činu organizovanou skupinou je priťažujúca okolnosť.

Pranie špinavých peňazí je ustanovené ako trestný čin v zákone č. 249/1994 Z.z. a v Trestnom zákone (§ 252 a § 252a/ Trestného zákona). Legalizáciou príjmov z trestnej činnosti sa rozumie  dispozícia s peniazmi, majetkom alebo príjmom z trestnej činnosti alebo vecou ktorá je na spáchanie trestného činu určená alebo na jeho spáchanie už bola použitá, ak je motivovaná snahou (a) zatajiť jej existenciu, (b)   zamaskovať jej pôvod v trestnom čine, (c) zakryť jej určenie alebo použitie na spáchanie trestného činu, alebo (d) použiť ju na akýkoľvek iný účel, aj keď by jej  použitie bolo inak legálne.
Implementácia legislatívy  a sankcii sa javí byť neuspokojivá.  Sankcie sú považované za primerané k trestnému činu a majú určitý rozsah odstrašujúceho a preventívneho účinku. Osobitným problémom  vo vzťahu k odsúdeniu osôb pre trestné činy korupcie, organizovaného zločinu a prania špinavých peňazí je neochota  svedkov svedčiť, nedostatok potrebnej publicity o takýchto prípadoch, nezodpovedajúci systém vyšetrovania a vzťahy medzi politikmi a ekonomikou.

Za aktívne podplácanie domácich verejných činiteľov je možné uložiť trest odňatia slobody do jedného roka odňatia slobody alebo peňažný trest, alebo do päť rokov odňatia slobody  v prípade, ak trestným činom bola spôsobená škoda veľkého rozsahu alebo ak jeho spáchaním došlo k porušeniu povinností vyplývajúcich zo zamestnania, povolania, postavenia alebo funkcie. Pasívne podplácanie verejných činiteľov je trestané až na päť rokov odňatia slobody alebo peňažným trestom alebo  zákazom činnosti. Založenie, zosnovanie alebo podporovanie zločineckej skupiny, vrátane členstva sa postihuje trestom odňatia slobody od troch do desať rokov. Za legalizáciu príjmov z trestnej činnosti je možné uložiť trest odňatia slobody od jedného do dvanásť rokov odňatia slobody a v niektorých prípadoch peňažný trest alebo zákaz činnosti.

Národná legislatíva umožňuje výmenu informácii so zahraničnými orgánmi (presadzujúcimi zákon a justičnými) v prípadoch týkajúcich sa korupcie, organizovaného zločinu a legalizácie príjmov z trestnej činnosti. Zákon umožňuje extradíciu okrem slovenských občanov. Vzájomná právna pomoc pri trestných činoch korupcie, organizovaného zločinu a legalizácie príjmov z trestnej činnosti  môže byť poskytovaná. 

2.5.2	Pripravené odporúčania

30	 Zmeniť legislatívu o legalizácii príjmov z trestnej činnosti.

•	Novelou zákona o legalizácii príjmov z trestnej činnosti rozšíriť zoznam predikatívnych trestných činov.
•	Novelou zákona o legalizácii príjmov z trestnej činnosti rozšíriť počet inštitúcii podliehajúcich oznamovacej povinnosti, vrátane  všetkých finančných inštitúcii, a osobitných nefinančných inštitúcii (napr. poisťovne, banky, zmenárne, advokáti, kasína a lotérie).
•	Umožniť ukladať sankcie pre neplnenie oznamovacej povinnosti o podozrivých operáciách.
•	Odstrániť anonymné vklady.

31	Rozšíriť spoluprácu medzi orgánmi činnými v trestnom konaní a bankovým a finančným sektorom/nevládnymi organizáciami/ obchodnými zložkami atď.

32	Zmenou zákona o bankách uložiť povinnosť realizovať veľké platby  len cez bankové systémy.

33	Vo vzťahu ku korupcii vytvoriť vnútornú databázu alebo zoznam  právnických osôb už zainteresovaných v korupčných prípadoch.

34	V súlade s národným programom boja proti korupcii - ktorý sa v súčasnosti pripravuje - špecifikovať protikorupčné opatrenia, ktoré budú musieť byť stanovené.

35	V návrhu Trestného zákona a Trestného poriadku zaistiť prijatie ustanovení  obsahujúcich definíciu "organizovaný zločin" a postihujúcich založenie a účastníctvo v organizovanej zločineckej skupine.

2.5.3	Implementácia odporúčaní k téme 5

Prijaté alebo pripravované opatrenia

Odporúčania 30-32
Parlament  v októbri 2000 schválil  zákon č. 367/2000 Z.z. o ochrane pred legalizáciou príjmov z trestnej činnosti, ktorý nadobudne účinnosť od 1. januára 2001.

V súčasnosti je problematika podozrivých bankových operácii upravená Vyhláškou Ministerstva vnútra SR č. 181/1997 Z.z.. Všetky vklady a presuny peňazí v sume nad 500.000,-Sk  sú podľa tejto vyhlášky pokladané za podozrivé.  Vyhláška bude platná do 31.12.2000.

Nový zákon upravujúci boj proti legalizácii príjmov z trestnej činnosti neobsahuje zoznam predikatívnych trestných činov ale  pokrýva legalizáciu   príjmov zo všetkých trestných činov. Trestná zodpovednosť za legalizáciu príjmov z trestnej činnosti je upravená v § 62, 252 a 252a/  Trestného zákona.
Hlavným zámerom horeuvedeného zákona je regulovať práva a povinnosti právnických a fyzických osôb pri prevencii a odhaľovaní legalizácie príjmov z trestnej činnosti. Zákon ukladá povinnosť identifikovať všetky právnické a fyzické osoby, ktoré pripravujú alebo realizujú bankovú operáciu presahujúcu sumu 100.000,- Sk. Používa výraz "neobvyklá banková operácia" (spomenutá vyhláška používala termín "podozrivá banková operácia"). Oznamovacia povinnosť je uložená bankám, burzám, obchodným spoločnostiam, poisťovniam, právnickým osobám vykonávajúcim aukcie, kasínam, exekútorom, realitným agentúram, prevádzkovateľom lotérií a ďalším inštitúciám uvedeným v  článku 3 zákona. Za nesplnenie povinností podľa tohto zákona je možné uložiť pokutu až do 2 miliónov Sk. 

Nový zákon mení devízový zákon, správny poriadok a zákon o bankách.

Paragraf 37 oods.1 zákona č. 21/1992 Z.z. o bankách požaduje na identifikáciu bánk a zahraničných off-shore bánk.

V súčasnosti ministerstvo financií  posudzuje návrh zákona ukladajúci bankám povinnosť oznamovať všetky transakcie prevyšujúce sumu 50.000,- Sk.

Odporúčanie 33 
Podozrivé spoločnosti/právnické alebo fyzické osoby sú registrované vo vnútornej policajnej databáze. Taktiež sú registrované v ústrednej  databáze kriminálnej polície /Polygon.

Odporúčanie 34 
Akčný plán boja proti korupcii ako súčasť Národného programu boja proti korupcii predpokladá konkrétne opatrenia proti korupcii. Novela Trestného zákona  obsahuje prísnejšie sankcie na korupciu tak, ako to  odporúčala OECD.
Pozri tiež Odporúčanie 17.

Odporúčanie 35
Trestný zákon v súčasnosti neobsahuje definíciu organizovaného zločinu. Očakáva sa prijatie právnej definície pojmu „organizovaný trestný čin". Zákon č. 183/1999 Z.z. meniaci Trestný zákon obsahuje definíciu „organizovaná skupina" (§ 89ods.26 ) a „zločinecká skupina“ (§ 89 ods. 27). Tá istá zmena obsahuje ustanovenia kriminalizujúce založenie, zosnovanie a podporovanie zločineckej skupiny (§ 185a) a trestné činy postihujúce drogové trestné činy.

Technická spolupráca

1.	Seminár o korupcii v orgánoch trestnej justície : kriminalizácia a prevencia

a)	predpokladaný termín aktivity : október alebo november 2001
b)	miesto : Zdravotnícke a rekreačné zariadenie Zboru väzenskej a justičnej stráže SR, Trenčianske Teplice - Omšenie, Slovenská republika
c)	účastníci : experti z členských štátov RE,  vybraní zástupcovia členských a pridružených krajín  EU, zástupcovia orgánov činných v trestnom konaní SR
d)	organizátor : Generálne riaditeľstvo Zboru väzenskej a justičnej stráže SR

2.	Štúdijné návštevy  k prípadom vyšetrovania korupcie  (medzirezortná spolupráca orgánov činných v trestnom konaní, prevencia korupcie)

a) miesto : SRN alebo iná krajina Európskej únie
b) účastníci: policajní dôstojníci, sudcovia, prokurátori

3.	Štúdijná návšteva  k problematike boja proti organizovanému zločinu.

a)	predpokladaný termín aktivity: 2001 / 2002
b)	miesto: Taliansko
c)	účastníci : členovia rekodifikačnej komisie pre trestné právo Slovenskej republiky, sudcovia, prokurátori, policajní dôstojníci

2.6.	Téma 6: Trestná zodpovednosť právnických osôb

2.6.1.	Problém

Trestné činy páchané organizovaným zločinom, ekonomická kriminalita, pranie špinavých peňazí alebo korupcia sú často páchané prostredníctvom právnických osôb. Zločinecké organizácie neustále vo väčšom rozsahu používajú právnické osoby na dosiahnutie svojich cieľov a  pranie ziskov. Rozdelenie práce v organizácii spôsobuje, že je veľmi ťažké  pripísať trestný čin spáchaný právnickými osobami  konkrétnym fyzickým osobám. Zločiny preto často zostávajú nepotrestané.

Spoločná zodpovednosť a najmä trestná zodpovednosť právnických osôb sú pokladané za dôležitý nástroj  zameraný proti zločineckým organizáciám a ich finančným príjmom. Príslušné nástroje EÚ a Rady Európy preto žiadajú od členských krajín, aby vytvorili ustanovenia, ktoré by určili právnické osoby zodpovedné alebo aj trestne zodpovedné. Osem z pätnástich krajín EU zaviedlo trestnú zodpovednosť právnických osôb do svojej legislatívy.

Seminár na tému „Trestná zodpovednosť právnických osôb"  bol preto zahrnutý do programu Octopus II. Konal  sa v Sinaia (Rumunsko) od 1. do 3. marca 2000 v spolupráci s Ministerstvom spravodlivosti Rumunska.

Koncepcia  trestnej zodpovednosti právnických osôb na Slovensku doposiaľ neexistuje. Právnické osoby, ktoré spáchali trestný čin môžu byť postihnuté iba  v správnom konaní (súčasné administratívne normy špecifikujú sankcie pre niektoré delikty). Pokuta môže byť uložená až do sumy 50 miliónov Sk.

V rámci práve prebiehajúcej rekodifikácie Trestného zákona sa predpokladá zavedenie trestnej zodpovednosti právnických osôb a to aj pre trestné činy spáchané organizovaným zločinom. Zodpovednosť právnických osôb nebude pozbavovať fyzické osoby ich vlastnej trestnej zodpovednosti.

2.6.2 	Pripravené odporúčania

36	Ustanoviť trestnú zodpovednosť právnických osôb.

37	Pri pokračovaní    reformy  Trestného zákona a Trestného poriadku  zaviesť trestnú zodpovednosť právnických osôb, berúc pri tom do úvahy závery seminára OCTOPUS II v Sinaia.

Stanoviť právnickú osobu ako subjekt trestnej zodpovednosti zodpovednosti právnických osôb.
Definovať podmienky pre implementáciu  trestnej zodpovednosti právnických osôb.
Zaviesť účinné sankcie.

38	Vytvoriť školiace programy na túto tému pre vyšetrovateľov, sudcov a prokurátorov.

39	Informovať verejnosť o základných zásadách trestnej zodpovednosti  právnických osôb.

2.6.3.	Implementácia odporúčaní k téme 6

Prijaté alebo pripravované opatrenia

Odporúčania 36-37 
V máji 2000 vláda prijala rozhodnutie  o rekodifikácii Trestného zákona a Trestného poriadku.  Do 31. mája 2001 majú byť pripravené záverečné návrhy tak, aby mohli byť predložené Národnej rade Slovenskej republiky. V rámci rekodifikácie sa predpokladá  prijatie spoločnej trestnej zodpovednosti.  Novelizované zákony by mali nadobudnúť platnosť od roku 2002.

Odporúčanie 38 
Školenia o trestnej zodpovednosti právnických osôb budú organizované počas legislatívnych prác a najmä po prijatí nového Trestného zákona.

Odporúčanie 39 
Verejnosť bude informovaná o základných zásadách trestnej zodpovednosti právnických osôb. Táto problematika bude riešená najmä v špecializovaných právnických časopisoch.  Očakáva sa, že prvé články budú publikované tento rok.

Technická spolupráca 

1. Konzultácie o trestnej zodpovednosti právnických osôb.

a)	predpokladaný termín aktivity : rok 2001
b)	miesto : Slovenská republika
c)	účastníci : delegáti členských štátov Rady Európy, vybraní delegáti členských krajín EU a pridružených krajín, sudcovia slovenských súdov, prokurátori, policajní dôstojníci
d)	organizátor: Ministerstvo spravodlivosti SR alebo Generálna prokuratúra 

2.7.	Téma 7 : Medzinárodná spolupráca 

2.7.1 	Problém 

Posilnenie spolupráce medzi krajinami na dvojstrannom alebo mnohostrannom základe bolo identifikované ako hlavný predpoklad na rozvoj možností národných inštitúcii  bojovať proti korupcii a organizovanému zločinu, ak tieto formy zločinu podliehajú dvom alebo viacerým jurisdikciám. Základné mechanizmy medzinárodnej právnej spolupráce hrajú významnú úlohu, najmä v najnovších oblastiach, ako je postihovanie príjmov z trestnej činnosti, ochrana svedkov, cezhraničné stíhanie a operácie.

Európska únia a Rada Európy  si uvedomujú dôležitosť mechanizmov umožňujúcich  spoluprácu v trestných veciach, najmä pre účely boja proti korupcii, praniu špinavých peňazí a organizovanému zločinu. Odzrkadlilo sa v prijatí mnohých dohovorov a ďalších nástrojov.

Záverečná správa z OCTOPUS-u podčiarkla  potrebu prijatia nevyhnutného právneho a inštitucionálneho rámca ako aj  praxe za účelom umožnenia použitia takýchto opatrení v participujúcich krajinách. OCTOPUS II preto obsahuje dva semináre v tejto oblasti :

•	Aktivita 7S - Posilnenie dvojstrannej a mnohostrannej spolupráce v boji proti korupcii a organizovanému zločinu (Budapešť, Maďarsko od 29. do 31. mája  2000, organizovaný v spolupráci s Ministerstvom vnútra)
•	Aktivita 9S - Medzinárodná výmena informácii (Dubrovník, Chorvátsko 19.-21. júna 2000, organizovaný v spolupráci s Ministerstvom spravodlivosti Chorvátska, štátnou správou a samosprávou Chorvátska)

Väčšinu medzinárodných dokumentov  týkajúcich sa trestnej oblasti Slovenská republika ratifikovala alebo ratifikácia sa pripravuje. Slovensko má dvojstranné zmluvy s 23 krajinami. Orgán zodpovedný za udržiavanie a  rozvoj  medzinárodných nástrojov je medzinárodný odbor generálnej prokuratúry. Na ministerstve spravodlivosti zabezpečuje rozvoj medzinárodnej spolupráce a implementáciu dohovorov Odbor medzinárodného práva súkromného a právneho styku s cudzinou.  Odbor medzinárodných vzťahov  a európskej integrácie  Ministerstva vnútra a Úrad zahraničných vzťahov Prezídia Policajného zboru zabezpečujú zdokonalenie medzinárodných nástrojov a kontrolu ich implementácie na národnej úrovni. Justičná spolupráca je založená na Európskych dohovoroch.

Hlava 24 Trestného poriadku upravuje justičnú spoluprácu. Právna spolupráca je založená na dvojstranných a viacstranných zmluvách, ale môže byť tiež poskytnutá na základe reciprocity v súlade s ustanoveniami § 384 Trestného poriadku. Normy upravujúce vydávanie (extradíciu) sú uvedené v § 379 Trestného poriadku a v Európskych dohovoroch. Slovenská republika nevydáva svojich vlastných štátnych občanov; spolupráca je založená na obojstrannej trestnosti. Dvojstranná a viacstranná spolupráca je založená na úzkej policajnej spolupráci v oblasti boja proti korupcii a organizovanému zločinu.

Uvažuje sa o vytvorení kontaktných miest na zabezpečenie medzinárodnej spolupráce medzi orgánmi zabezpečujúcimi národnú koordináciu, ktoré však doteraz vytvorené neboli. Policajný styčný dôstojník je detašovaný v Moskve, vytvorený bol časový harmonogram  na vymenovanie styčných policajných dôstojníkov do Haagu, Wiesbadenu, Bruselu, Prahy a Budapešti. Zahraniční styční dôstojníci sú činní na Slovensku. Ministerstvo vnútra dostalo ponuku  na spoluprácu s Europolom.
Medzinárodný odbor generálnej prokuratúry bol určený  ako kontaktný bod na medzinárodnú výmenu informácii. Slovenskí prokurátori si môžu vymieňať informácie  so zahraničnými partnermi na základe bilaterálnych alebo multilaterálnych  dohôd a na báze reciprocity. Pre väčšinu krajín sa spolupráca poskytuje na ústrednej úrovni, t.j. prostredníctvom generálnej prokuratúry. Ministerstvo vnútra, ministerstvo financií a colné orgány majú samostatné informačné systémy založené na ich vnútorných potrebách.  Informácie sú systematicky transformované do elektronických informačných systémov a môžu byť využívané oprávnenými osobami. Finančná spravodajská jednotka vytvorená v roku 1994 v rámci finančnej polície  má vlastnú počítačovú databázu a priamo spolupracuje  so zahraničnými orgánmi. Medzirezortné konferencie, spoločné školiace semináre a osobné kontakty prispievajú k zlepšeniu výmeny informácii medzi rôznymi štátnymi zložkami.

Ochrana osobných údajov je riešená zákonom na ochranu osobných údajov v informačných systémoch z roku 1998. Európsky dohovor z roku 1981, Odporúčanie R(87) 15 a Direktíva EU 95/46/EC  boli implementované a zahrnuté do uvedeného zákona, ale Dohovor Rady Európy z roku 1981 zatiaľ nebol podpísaný.

2.7.2 	Pripravené odporúčania  

40	Zabezpečiť prijatie zákona o slobodnom prístupe k informáciám. 

41	Zosúladiť národnú legislatívu o ochrane osobných údajov s európskymi normami.

Pomáhať/podporovať dvojstranné zmluvy upravujúce výmenu osobných údajov.
Na základe Princípu číslo 3 Predvstupového paktu o organizovanom zločine by Slovensko malo pristúpiť k Dohovoru Rady Európy o ochrane  osobnosti vo vzťahu k automatickému spracovaniu osobných údajov z 28. januára 1989.
Z pohľadu  polície, vojenskej spravodajskej služby, železničnej polície, väzenskej služby a súdnej administratívy je tiež potrebné  analyzovať a prijať Odporúčanie RE č. (87) 15. zo 17. septembra 1987 upravujúce využívanie osobných údajov  v policajnom sektore.

42	Zdokonaliť inštitucionálny rámec týkajúci sa medzinárodnej spolupráce.

Určiť osobitné orgány poverené medzinárodnou spoluprácou v rámci ministerstva  vnútra, ministerstva spravodlivosti a generálnej prokuratúry.
Vytvoriť  národný ústredný orgán pre koordináciu a medzinárodnú spoluprácu.
Vytvoriť mechanizmus umožňujúci spoluprácu medzi Slovenskou republikou a Európskou justičnou sieťou ( v súlade s princípom č. 3 Predvstupového paktu o organizovanom zločine).
Vytvoriť kontaktné miesta pre spoluprácu s Europolom (v súlade s princípom č. 3 Predvstupového paktu o organizovanom zločine).
Mali by sa vytvoriť úrady styčných magistrátov.
Rozšíriť školenia zamestnancov orgánov činných v trestnom konaní v oblasti prístupov a používania medzinárodných nástrojov, vrátane jazykovej prípravy.

43	Rozšíriť medzinárodnú spoluprácu pri vyšetrovaní.

44	Za účelom umožnenia medzinárodného vyšetrovania zdokonaliť technické vybavenie a prispôsobiť ho tak aby bolo kompatibilné s normami Európskej únie.

2.7.3.	Implementácia odporúčaní k téme 7

Prijaté alebo pripravované opatrenia

Odporúčanie 40
V máji 2000 Parlament prijal zákon č. 211/2000 Z.z. o slobodnom prístupe k informáciám, ktorý by mal nadobudnúť účinnosť v januári 2001. Tento zákon upravuje podmienky, postup a rozsah slobodného prístupu k informáciám a  upravuje obmedzenia voľného prístupu k informáciám (hlavne ochranu osôb a osobných údajov).

Odporúčanie 41
V policajnom sektore môžu byť informácie s cudzinou vymieňané len na základe dvojstranných zmlúv (najmä pokiaľ ide o chránené osobné údaje). Zákon o ochrane údajov v policajnej oblasti sa pripravuje.

Odporúčanie 42
V rámci ministerstva vnútra je za  medzinárodnú spoluprácu zodpovedný odbor zahraničných vecí.

V rámci Prezídia Policajného zboru bude vytvorený nový národný kontaktný orgán (Úrad pre medzinárodnú policajnú spoluprácu). Tento orgán bude  zložený z Národnej centrály Interpolu,  Národnej jednotky Europolu, SIS a Úradu pre medzinárodnú spoluprácu. Mal by byť primerane vybavený, pravdepodobne v rámci programu Phare pre rok  2002. Úrad pre medzinárodnú policajnú spoluprácu bude koordinovať sieť styčných dôstojníkov.

Trestný poriadok upravuje zapojenie generálnej prokuratúry a ministerstva spravodlivosti do  vzájomnej právnej pomoci. Medzinárodný odbor generálnej prokuratúry a ministerstva spravodlivosti majú oprávnenie na všetky druhy medzinárodnej spolupráce.

Ministerstvo vnútra  uzatvára nové dvojstranné zmluvy so zahraničnými partnermi na rozvoj medzinárodnej spolupráce  najmä v oblasti boja proti organizovanému zločinu. Podpis dohody s Europolom sa očakáva  v tomto roku  ako základ pre spoluprácu s Europolom.

Podľa Princípu č. 14 Predvstupového paktu o organizovanom zločine  a časového harmonogramu schváleného  pre jeho implementáciu Slovenskou vládou bolo rozhodnuté vytvoriť sieť styčných dôstojníkov a styčných magistrátov.

Odporúčanie 43
Toto odporúčanie je implementované priebežne.

Odporúčanie 44
Opatrenia na zdokonalenie policajného technického vybavenia boli prijaté, najmä v rámci projektov Phare a Meda. Akonáhle bude vytvorená Národná úradovňa Europolu, budú prijaté opatrenia na jej príslušné technické vybavenie.

Technická spolupráca

1. Multilaterálne konferencie a  študijné cesty zamerané na nasledujúce oblasti :
•	Prevencia a postih nezákonnej migrácie.
•	Prevencia a postih nezákonného obchodovania so zbraňami.
•	Prevencia a postih zneužívania a násilia páchaného  na ženách a deťoch.
•	Prevencia a postih nezákonného obchodovania s ľuďmi.

a)	účastníci: experti z členských krajín Rady Európy, osobitne členovia Európskej únie a asociované krajiny, policajní dôstojníci, sudcovia, prokurátori zo Slovenskej republiky

2.	Požiadavky na technické vybavenie

•	Kryptografické vybavenie na vybavovanie dožiadaní tak ako je to požadované Dohovorom EU o vydávaní

2.8.	Téma 8 : Ekonomická kriminalita

2.8.1	Problém

Ekonomická kriminalita, ako sú daňové úniky, podvody, daňové podvody, pašovanie, nelegálne získavanie informácii, cenové machinácie, finančné podvody a sprenevera, porušenie trustu - poručníctva (t.j. sklamanie dôvery), korupcia, pranie špinavých peňazí, zločiny proti životnému prostrediu, výroba a nezákonné obchodovanie s drogami a chemickými prekurzormi a nové formy zločinu vrátane výpočtovej a k počítačom sa vzťahujúcej kriminality, má obrovský vplyv na spoločnosť.

Existujú rozdiely i podobnosti medzi ekonomickým a organizovaným zločinom.  Avšak väčšina  zločineckých organizácii zabezpečuje pranie svojich  ziskov, investuje ich do legálnych podnikov, stávajú sa uznávanými a stále viac legálnych podnikov sa spolieha na podvody, korupciu, daňové úniky a ostatné zločiny v úsilí o zisky, vzostup, ekonomický vplyv alebo jednoduché udržanie sa, takže stále viac sa zastierajú rozdiely medzi ekonomickým a organizovaným zločinom.

Preto  aj seminár na tému  „Vyšetrovanie, postih a sankcionovanie ekonomického zločinu" bol zahrnutý do programu Octopus II. Seminár sa konal v Blede, Slovinsko v dňoch 10.-12. mája 2000. Bol organizovaný v spolupráci s ministerstvom vnútra, spravodlivosti a financií Slovinska.

Po seminári nasledovali dve študijné cesty  v septembri a októbri 2000. Slovenská republika navštívila Veľkú  Britániu (11.-15. septembra 2000) a Írsko (23.-27. septembra 2000).

V Slovenskej republike má ekonomická kriminalita  tradičné formy ako sú trestné činy týkajúce sa bankrotov, falšovania, sprenevery, korupcie  atď. V druhej hlave Trestného zákona  sa ekonomická kriminalita  delí na štyri kategórie na trestné činy (1) hospodárske (napr. porušovanie bankového tajomstva), (2) trestné činy proti hospodárskej  disciplíne (skresľovanie obchodných údajov), (3) trestné činy proti mene a trestné činy daňové (falšovanie a pozmeňovanie peňazí a cenných papierov), (4) trestné činy proti predpisom o hospodárskej súťaži, ochranných známkach, chránených vzoroch a vynálezoch proti autorskému právu (napr. zneužitie účasti na hospodárskej súťaži)

Vyšetrovanie je vykonávané  políciou  pod dozorom prokurátora, avšak colné orgány, železničná polícia, väzenské orgány, tajná služba a vojenská polícia  môžu tiež spolupracovať na vyšetrovaní v rámci  oblastí, ktoré spadajú do ich pôsobnosti.  V súčasnosti existujú štyri špecializované odbory v rámci polície (1) odbor boja proti  hospodárskej trestnej činnosti, (2)úrad finančnej polície ( s osobitnou zodpovednosťou vo vzťahu k trestným činom v bankovom sektore), (3) odbor boja proti korupcii, (4) odbor boja  proti nezákonnému získavaniu verejných tendrov. Všetky tieto štruktúry pracujú pod dozorom špecializovaných prokurátorov. A na záver, podľa vyhlášky č. 181/1997  Z.z. bankový sektor má uloženú povinnosť hlásiť  policajným zložkám podozrivé bankové operácie.

Tresty pre páchateľov sú v rozsahu od 1 do 15 rokov odňatia slobody a od 5.000 do 5 miliónov SK s ďalšou možnosťou prepadnutia majetku.

 Trestný zákon dovoľuje zmrazenie alebo konfiškáciu ziskov z trestnej činnosti v určitých prípadoch. Základným problémom je previerka podvodného pôvodu majetku.

Trestný poriadok je v súčasnosti zmenený tak, že rozhodnutie cudzozemského súdu môže byť uznané ako platné. Možno konštatovať, že medzinárodná spolupráca, v ktorej Slovenská republika pokračuje v niekoľkých posledných  rokoch, je veľmi úspešná.  Mohlo by sa v tom pokračovať, najmä keď má krajina podpísané príslušné medzinárodné zmluvy, inter alia  cestou  prípravy spoločných výcvikových kurzov pre policajných dôstojníkov, prokurátorov a sudcov a prostredníctvom výmeny informácii

2.8.2	Pripravené odporúčania

45	Zdokonaliť legislatívu vzťahujúcu sa na ekonomickú kriminalitu a ukladanie primeraných sankcií.

•	V súlade s líniou acquis Európskej únie v novom návrhu Trestného zákona zdokonaliť ustanovenia týkajúce sa ekonomickej kriminality.
•	V súlade s líniou noriem Európskej únie prijať osobitný zákon o vnútornej kontrole a zahrnúť do neho aj povinnosť kontrolných orgánov oznamovať podozrenie z hospodárskych trestných činov.
•	Legislatívu, najmä tú, ktorá sa týka postihu počítačovej kriminality, zharmonizovať s Európskymi normami a normami OSN.
•	Upraviť ustanovenie § 249c Trestného zákona postihujúce neoprávnené zaobstaranie kreditných  a telefónnych kariet  v súlade s normami Európskej únie.
•	Zmenami domácej legislatívy rozšíriť oprávnenia orgánov činných v trestnom konaní v boji proti ekonomickej kriminalite.
•	Sprísniť sankcie pre ekonomické trestné činy. Zefektívniť využívanie konfiškácií.

46	Budovanie  inštitúcií na vyšetrovanie a postih.

•	Zvýšiť zabezpečenie zložiek zaoberajúcich sa bojom proti ekonomickej kriminalite ľudskými finančnými a materiálovými zdrojmi.
•	Špecializované jednotky zaoberajúce sa bojom proti ekonomickej kriminalite zamerať na nové formy a trendy tejto kriminality.
•	Vytvoriť osobitné zložky na boj proti počítačovej/hi-tech kriminalite a na monitorovanie Internetu. Zabezpečiť ich potrebným technickým vybavením.
•	Zdokonaliť školenie personálu orgánov činných v trestnom konaní pokiaľ ide o ekonomickú kriminalitu a rozšíriť znalosti o nové formy ekonomickej kriminality
•	Rozšíriť vyšetrovateľské oprávnenia finančnej polície.

47	Rozšíriť medzinárodnú spoluprácu.

•	Zúčastňovať sa pri navrhovaní spoločnej legislatívy Európskej únie na boj proti ekonomickej kriminalite, najmä počítačovým trestným činom.
•	Pristúpiť k plnému členstvu k Dohovoru Európskej únie o praní, vyhľadávaní, zaisťovaní a konfiškácii príjmov z trestnej činnosti (ETS č. 173/1999) a zaistiť zhodu so 40 odporúčaniami FATF-u. 

2.8.3	Implementácia odporúčaní k téme 8

Prijaté alebo pripravované opatrenia

Očakáva sa rozšírenie sankcii za ekonomické trestné činy v zmenenom Trestnom zákone.
V priebehu rekodifikácie sa využívajú medzinárodné porovnávacie štúdie.  

Slovensko ratifikovalo Trestnoprávny dohovor o korupcii.

Technická spolupráca

1.	Semináre, výmena skúseností a informácie o ekonomickej kriminalite (vrátane trestných činov proti majetku, daňové a poisťovacie trestné činy)

e)	predpokladaný termín aktivity: rok 2001/2002
f)	miesto: Slovenská republika
g)	účastníci: delegáti členských štátov Rady Európy, vybraní delegáti členských krajín Európskej únie a asociovaných  krajín, sudcovia slovenských súdov, prokurátori, policajní dôstojníci
h)	organizátor: Ministerstvo spravodlivosti SR alebo Generálna prokuratúra SR alebo Ministerstvo vnútra SR

2.	Štúdijná cesta  k problematike ochrany majetku, zmrazovania a konfiškácii príjmov 

a)	predpokladaný termín aktivity: rok 2001/2002
b)	miesto: SRN, Rakúsko
c)	účastníci: zástupcovia rekodifikačnej komisie trestného práva Slovenskej republiky, sudcovia slovenských súdov, prokurátori, policajní dôstojníci

3.	Výmena informácii o nových formách  hi-tech  zločinu, vrátane počítačovej kriminality a trestných činov týkajúcich sa kreditných kariet.

a)	miesto : členské štáty Európskej únie
b)	účastníci : policajní dôstojníci, prokurátori, sudcovia, zástupcovia finančných inštitúcii

4.	Požiadavky na technické vybavenie

•	vybavenie na vyhľadávanie, monitorovanie a vyšetrovanie počítačovej kriminality

ZÁVERY 

Slovensko pristúpilo k väčšine príslušných európskych dohovorov (vrátane Trestnoprávneho dohovoru o korupcii) a vytvorilo právny a inštitucionálny základ v oblasti boja proti korupcii, organizovanému zločinu a praní špinavých peňazí v súlade s európskymi štandardmi.

Zástupcovia zo Slovenskej republiky využili  program Octopus II na vypracovanie odporúčaní na ďalšie zdokonalenie ich legislatívy, inštitúcii, noriem a praxe. Odporúčania sú v štádiu implementácie.

Základné problémy ktoré je potrebné adresovať sú tieto :

1.	Efektívnosť legislatívy. Niekoľko príslušných zákonov/národných programov  už bolo prijatých a ich implementácia musí byť monitorovaná.

2.	Osobitné spôsoby vyšetrovania.   Boli urobené návrhy na zdokonalenie legislatívneho a inštitucionálneho rámca regulujúceho ich použitie.

3.	Ekonomická kriminalita: Odporúčané bolo zdokonalenie legislatívneho a inštitucionálneho rámca regulujúceho boj proti ekonomickej kriminalite v súlade s európskymi a medzinárodnými normami. Odporúčané boli tiež školenia a špecializácia.

4.	Legalizácia príjmov z trestnej činnosti: Väčšina odporúčaní bola zameraná na zdokonalenie efektívnosti a aplikácie legislatívy na legalizáciu a konfiškáciu príjmov z trestnej činnosti. Treba rozšíriť spoluprácu medzi orgánmi činnými v trestnom konaní  a bankovým/finančným sektorom    a zakázať anonymné vklady.

5.	Odporúčaná bola špecializácia, multidisciplinárne prístupy, medzirezortná spolupráca/výmena informácií.

Odporúčania zo seminárov a štúdijných pobytov programu  Octopus II boli predložené Rekodifikačnej komisií za účelom ich využitia pri rekodifikácii Trestného zákona a Trestného poriadku

Potrebné je identifikovať  špecifické technické požiadavky. Určené boli časové obdobia pre nasledovné :

•	Školenie na rozšírenie schopností sudcov, prokurátorov a orgánov činných v trestnom konaní v oblasti vyšetrovania a postihu korupcie, organizovaného zločinu a prania špinavých peňazí podľa európskych noriem.
•	Školenia, informácie a expertízy v oblasti  použitia špecialnych prostriedkov vyšetrovania.
•	Školenia v oblasti ochrany zraniteľnýcgh cieľov.
•	Školenia, informácie a expertízy v oblasti postihu nových foriem ekonomicklej kriminality.